Omne quod est natum tendit ad interitum, secundum Salomonem, nedum verba, quæ cum prolata sint, jam non sunt. Idcirco hic assignamus Galonem Bellimontis cognomine, dictum Columbam, habitum sanctæ religionis suscipientem, sancto Petro Besuensi Ecclesiæ dedisse in villa Lentiliaco medietatem decimarum ad se pertinentium, de propriis scilicet bubus Monachorum, et mansum cum terra, et pratis pertinentibus ad ipsum, in villa sancti Benigni Divionensis Casneto, atque medietatem Molendini apud villam Percejum, simulque medietatem plastri siti in hac villa Besuensi. § Addidit etiam mansum apud Lisseium cum terra, quæ Montis-Salionis dicitur, pertinenti ad ipsum, ibidemque in pratis, paniciariis dictis, quicquid eximi potest a nemore in pratum. Laudante hoc et concedente Domino Montis-Salionis Oddone, Domno Girardo Abbate, testibus assistentibus Alberto Tullensi, et Guidone de Vircilliis. Hanc donationem a prædicto Galone factam Hugo filius, Haimo frater, et uxor ejus propriis manibus librum super altare ponentes, laudaverunt, quam roboramus testimonio proborum virorum: Domni Girardi Abbatis, Guilenci Prioris, Alberti Tullensis, Bartholomæi, et reliquorum Monachorum. Laïcorum, Milonis de Poiens, Hugonis de Roife, Humberti Salomonis, Humberti Divitis, Roberti Præpositi, et aliorum multorum.